LV Eiropas Savienības Oficiālais Vēstnesis C 287/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 287/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ACEITE CAMPO DE CALATRAVA”

EK Nr.: ES-PDO-0005-0642-11.09.2007

AĢIN ( ) ACVN ( X )

1. Nosaukums:

“Aceite Campo De Calatrava”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids:

1.5. grupa. Eļļas un tauki (sviests, margarīns, eļļa u.c.)

3.2. Produkta apraksts, uz kuru attiecas nosaukums (1):

Neapstrādāta augstākā labuma olīveļļa, kas iegūta no “Cornicabra” šķirnes olīvkoku (Olea europea L.) augļiem (vismaz 80 %) un no otras atzītas šķirnes – “Picual” – augļiem (abas šīs šķirnes vienmēr izmanto Campo de Calatrava eļļu ražošanā), tos mehāniski vai citādi fiziski apstrādājot tā, ka nemainās eļļas kvalitāte un saglabājas to augļu garša, aromāts un īpašības, no kuriem eļļa iegūta.

Olīvas vāc tieši no koka, kad to gatavības pakāpe ir no 3 līdz 6.

Maksimālie pieļaujamie rādītāji neapstrādātai augstākā labuma olīveļļai ar cilmes vietas nosaukumu “Aceite Campo de Calatrava”

Minimālais oleīnskābes līmenis: 70 %

Skābums: ne vairāk par 0,5°

Peroksīda skaitlis: ne vairāk par 15 O2 mekv./kg

K232: ne vairāk par 2

K270: ne vairāk par 0,15°

Organoleptiskā vērtēšana:

Negatīvo pazīmju vidējā vērtība: Md = 0

Augļu garšas vidējā vērtība: Mf > 3

Ūdens saturs: ne vairāk par 0,1 %

Piemaisījumi: ne vairāk par 0,1 %

No organoleptiskā viedokļa eļļā jūtams abu izmantoto šķirņu devums. Sensorais raksturojums – intensīvs augļainums. Tas nozīmē, ka Campo de Calatrava eļļas augļainumam jābūt vismaz 3 intensitātes punktiem. Var atšķirt rūgto un sīvo garšu, šīs garšas ir sabalansētas, to intensitātes vērtība ir no 3 līdz 6 un neatšķiras no augļainuma intensitātes pakāpes par vairāk kā 2 punktiem.

Visām neapstrādātajām augstākā labuma olīveļļām, ko ražo Campo de Calatrava, ir raksturīga izteikti jūtama olīvu un citu svaigu augļu zaļo augļu garšas klātbūtne. Jābūt vismaz šīm pozitīvajām pazīmēm.

Campo de Calatrava eļļu oleīnskābes saturs ir 79,64 % salīdzinājumā ar citiem eļļas ražošanas apgabaliem, kur šī vērtība ir no 56,9 % līdz 78,4 % (Uceda, Cultivo del Olivo). Minimālā pieņemamā vērtība ir 70 %.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

—

3.6. Īpaši noteikumi griešanai, rīvēšanai, iepakošanai, u. c.:

Lai nevienā ražošanas posmā nezustu produkta tipiskās iezīmes un nodrošinātu attiecīgā cilmes vietas nosaukuma eļļas kvalitāti, iepildīšanas procesu veic apstiprinātajā ģeogrāfiskajā apgabalā. Tādējādi pārbaudes struktūras var pilnībā kontrolēt produkciju, un arī ražošanas pēdējais posms ir ģeogrāfiskā apgabala pieredzējušo ražotāju pārziņā. Tieši šie cilvēki vislabāk zina, kā šīs eļļas reaģē uz iepildīšanas metodēm, kuras atšķiras pēc dekantēšanas laika un metodēm, filtrēšanas darbībām, materiāliem (filtrs pagatavots no burauduma, šķiedras, papīra, celulozes, filtrēšanas zemes, diatomītzemes un pērlītēm), iepildīšanas temperatūras, reakcijas uz aukstumu un uzglabāšanu. Visa šā procesa mērķis ir saglabāt produkta tipiskās īpašības. Pareiza filtrēšana ļauj ražotājiem pārdot patērētājiem atbilstošu produktu un uzlabot uzglabāšanas nosacījumus, novēršot izšķīdušās cietvielu atliekas un mitrumu, kas citādi neļautu produktu pareizi izmantot kulinārijā un nenovērstu tādu mikrodaļiņu klātbūtni, kas izraisa ogļhidrātu un proteīnu anaerobo fermentāciju.

Iepildītāja rīcībā jābūt atsevišķām iepildīšanas sistēmām ACVN eļļām un citām eļļām.

Tāpat iepildītāja rīcībā jābūt apstiprinātām eļļas mērīšanas sistēmām.

Eļļa jāpilda stikla, polietilēntereftalāta (PET), metāla pārklājuma, kartona vai glazētas keramikas traukos.

3.7. Īpaši noteikumi marķēšanai:

Eļļas trauku marķējums papildus tirdzniecības nosaukumam ietver aizsargātās cilmes vietas nosaukuma grafisko simbolu un norādi “Denominación de Origen” (vai D.O.P.) “Aceite Campo de Calatrava”.

Uz traukiem, kuros eļļu ar aizsargātu cilmes vietas nosaukumu piegādā patērētājiem, ir etiķetes vai kontroletiķetes, kas norāda aizsargāto cilmes vietas nosaukumu. Kontroletiķetes numurē, izsniedz un uzrauga pārbaudes struktūra tādā veidā, kas nodrošina, lai tās nevarētu izmantot atkārtoti. Pārbaudes struktūra izsniedz numurētas etiķetes eļļas ražotājiem tikai tādam eļļas daudzumam, kas sertificēts un reģistrēts iepildīšanai.

Marķējumam jāatbilst vispārīgajiem marķēšanas noteikumiem.

4. Precīza ģeogrāfiskā apgabala definīcija:

Apgabals, kur ražo, apstrādā un pilda traukos minēto eļļu, atrodas Kastīlijas Lamančas (Castilla La Mancha) dienvidos un aizņem Ciudad Real provinces centrālo daļu un veido pilnībā viendabīgu topoloģisko, ģeogrāfisko un vēsturisko vienību, kurā ietilpst šādi municipālie rajoni: Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos un Villar del Pozo.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Campo de Calatrava atrodas Pireneju pussalas centrālās plakankalnes dienviddaļā, kur vidējais augstums pārsniedz 600 m.

Bieža augsta spiediena apgabalu veidošanās un kontinentālā novietojuma ietekme izšķiroši iespaido klimatu, – kad anticikloni veidojas ziemā, tie izraisa ļoti zemas temperatūras, bet, kad tie veidojas vasarā, temperatūras ir ļoti augstas.

Nokrišņu daudzums nav pārāk liels, pateicoties tam, ka apgabals robežojas ar to apgabalu, caur kuru no dienvidrietumiem vai Gibraltāra jūras šauruma pārvietojas nokrišņu frontes un zema spiediena apgabali, kas izraisa lielāko nokrišņu daudzumu. Campo de Calatrava nokrišņu daudzums parasti nesasniedz 500 mm.

Augsne ir sārmaina un vidēji dziļa.

Mūsu apgabala vulkāniskie ieži ir sārmaini. Šī edafiskā iezīme ir vēl viena īpatnība salīdzinājumā ar citiem eļļas ražošanas reģioniem un ietekmē konkrētu eļļu raksturojumu.

Campo de Calatrava augsnes tumšā krāsa absorbē lielāku saules starojuma daudzumu, nodrošinot augstāku augsnes temperatūru, un tādējādi no agronomiskā viedokļa veicinot olīvu ražas agrīnu nogatavošanos.

5.2. Produkta specifika:

Olīveļļai “Aceite Campo de Calatrava” piemīt šādas īpašības.

— Vismaz 80 % eļļas iegūti no “Cornicabra” šķirnes olīvām.

— Augsts oleīnskābju saturs, kuru minimālā vērtība šīm eļļām ir 70 %.

— Augļainuma vērtība pārsniedz 3 punktus, raksturīga olīvu un citu svaigo augļu zaļo augļu garša. Jābūt vismaz šīm pozitīvajām pazīmēm.

— Sensorais raksturojums ir pilnīgs – izteikta rūgta un sīva garša, kuras intensitāte ir no 3 līdz 6 punktiem un neatšķiras no augļainuma intensitātes pakāpes par vairāk nekā 2 punktiem.

— Šī eļļa atšķiras no citām aizsargātas cilmes vietas nosaukuma eļļām ar to, ka tā ir vienīgā eļļa, kuru gatavo tikai no “Cornicabra” un “Picual” šķirnes olīvām.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Kaļķainā vidēji dziļā augsne, vulkāniskie ieži, zemais ūdens līmenis un nelielais nokrišņu daudzums, karstās vasaras, ilgie sala periodi ziemā un ātri iesilstošā augsne veido ekosistēmu, kas ir gandrīz uzskatāma par sausu reģionu un kas gadsimtiem ilgi ir nodrošinājusi to, ka “Cornicabra” un “Picual” šķirnes perfekti pielāgojas šai videi dabiskās izlases procesā, nodrošinot to, ka galaproduktam piemīt izteiktas iezīmes, kas ir atšķirīgas no citiem olīvu audzēšanas apgabaliem. Šie augsnes un klimata apstākļi nosaka augstāku oleīnskābju koncentrāciju (Civantos, 1999. g.), kuras minimālā vērtība ir 70 %, ļaujot iegūt eļļu ar augstāku oksidatīvās stabilitātes pakāpi.

Sausās, sārmainās augsnes un nelielais nokrišņu daudzums noteicis Campo de Calatrava eļļas augļainumu, kura minimālā vērtība ir 3 punkti un kurā jūtama olīvu un citu svaigo augļu zaļo augļu garšas klātbūtne.

Ūdens noslodze augļu gatavošanās fāzē, ko nosaka nelielais nokrišņu daudzums, nodrošina izteiktu un sabalansētu rūgtu un sīvu garšu, kuras intensitātes vērtība ir no 3 līdz 6 un kura neatšķiras no augļainuma intensitātes pakāpes par vairāk nekā 2 punktiem.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://docm.jccm.es/portaldocm/verDisposicionAntigua.do?ruta=2007/08/13&idDisposicion=123061987650950829

(1) OV L 93, 31.3.2006., 12. lpp.